***L 1. Оролто хэшээл. Хэлэн тухай тобшо ойлгосо.***

**Хэлэн-**хүнүүдэй хоорондоо харилсаха шухала арга

Хэлэн гээшэ юун бэ?

Хэлэн юундэ хэрэгтэйб?

Хэлэгγйгөөр ажамидаржа болохо гγ?

 Хэлэн юунһээ бγридэнэб?

Дэлхэй дээрэ хэды хэлэн бэ?

Ямар хэлые тγрэл гэдэг бэ?

**ХЭЛЭН**

Гγрэнэй хэлэн гэжэ юун бэ?

Ямар хэлэнγγд уласхоорондын болоноб?

Хэлэн гэһэн ойлгосотой бидэ ходо ушарнабди, харин энэ ойлгосо юу тэмдэглэнэб гэжэ бодолгото болоно гγбди? Энэ асуудалда яагаад харюусаха байнабта?

Мэдγγлэлнγγдые уншаад, хэлэн гэhэн ойлгосо ямар удхануудтай байhыень тайлбарилагты.

1. Хэдышье олон жэл болооб даа,

*Хэлэндэ* ороходоо хγбγγнэйнгээ

Эгээ тγрγγн элихэнээр

«Эжы» гэhыень hанана ха.

Ч.Цыдендамбаев.

2. *Хэлэнэй* ута хγзγγ орёодог, хормойн ута хγл орёодог (Оньhон γгэ).

3. Намар сагай эхин бэлэй – шара набшын γе.

Намжаа hайхан γдэшэ байгаа, нара орохо дγтэлэнги.

А.Жамбалон.

4. Россиин бγхы арадуудай *хэлэнγγд* гансашье манай гγрэнэй бэшэ, харин бγхэдэлхэйн γнэтэ баялиг болоно. (В.Нерознак.). 5. *Хэлэн* хэлэлгын органуудай нэгэн болоно.

 **Тγрэл хэлэн, тγрэhэн дайда**

**Тγрэл буряад хэлэмни**

Тоонто талынгаа энгэрhээ

Тγγhэн баглаа сэсэгтэмнил,

Тγмэн γнгөөр hолонготонол

Тγрэл буряад хэлэмни.

Уулын халуун эльгэнhээ

Умдаа харяадаг булагтамнил,

Тунгалаг элбэгээр бурьялнал

Тγрэл буряад хэлэмни.

Хγбшэ тайгым аглагhаа

Хуша жодоогой хангалдал,

Хγсэл сэдьхэлым дγγргэнэл

Тγрэл буряад хэлэмнил.

Э.Дугаров.

Уран шγлэгшэ буряад хэлые юунтэй жэшэнэб?

◆ Хэлэн гээшэ хγнγγдэй өөhэд хоорондоо харилсаха шухала арга болоно.

 Хγн бγхэн тγрэhэн эхэтэй, тγрэлхи хэлэтэй, тγрэл арадтай. Эдэ гурбан зγйлнγγд хγнэй ажабайдалтай таhаршагγй холбоотой.

Буряад хэлэн гээшэ буряад арадай γндэhэн хэлэн болоно. Үндэһэн хэлэн хоёр ехэ бγлэг боложо хубаардаг: литературна ба нютаг хэлэнγγд.

Литературна буряад хэлэн иимэ шэнжэнγγдтэй:

 1. Түрэлхи хэлэн дээрэ γндэhэлдэг;

 2. Өөрын тусхай хэмтэй;

3. Хоёр түхэлтэй: бэшэмэл ба аман;

4. Нютаг хэлэнγγдтэ нγлөө γзγγлдэг;

 5. Олон янзын γγргэ дγγргэдэг: уран зохёолой, hургуулиин, номой, соёл болбосоролой, радио, телевидениин, сониной, сэтгүүлэй г.м.;

6. Буряадуудай ажаhуудаг нютагуудта дэлгэрдэг (Буряад Республикада, Агада, Усть-Ордада г.м.).

Нютаг хэлэнγγд национальна ба литературна хэлэнэй баялигынь болодог. Литературна хэлэн нютаг нютагуудай зоной хоорондоо харилсаха хэлэн болоно. Нютаг хэлэн бγхэн өөрын онсо шэнжэтэй, илгаатай.

Буряад хэлэн монгол хэлэнγγдэй бγлэдэ ородог. Монгол хэлэнγγд ойрад-монгол, халха-монгол, буряад-монгол, могоол-монгол боложо илгардаг. Эдэ хэлэнγγд табан миллион тухай монгол туургата арадуудай хэлэнγγд болоно.

**S1.** Үгтэhэн текст уншаад, сэдэбыень элирүүлэгты. Нэрэ үгэгты.

Хэлэн-хүнэй сэгнэшэгүй баялиг. Тэрэнэй хүсөөр бидэ ниигэмэй, оршон тойронхи байгаалиин хүгжэлтын ёhо гурим ойлгонобди, эрдэм, техникэ, соёл, болбосорол хүгжөөнэбди, олон арадуудай соёлдо ханданабди, өөрынгөө hанал бодолнууд, туйлаhан илалтанууд тухай ерээдүйдэ дамжуулнабди, өөhэд хоорондоо үгөө ойлголсонобди.

Словарна хүдэлмэри: сэдэб

1. Үндэһэн хэлэн ямар хубинуудhаа бγридэнэб?
2. Литературна хэлэн гэжэ юун бэ?
3. Литературна хэлэн ямар шэнжэнγγдтэйб?
4. Буряад хэлэн ямар хэлэнγγдэй бγлэдэ ородог бэ?
5. Ямар монгол хэлэнγγдые мэдэхэ болообта?